En 70-årig kvinde blev mandag morgen fundet død på sin bopæl i Sæby.

Klokken 5.30 mandag morgen fik Nordjyllands Politi meldingen om en død kvinde i Sæby. Der var tale om en kvinde på 70 år, som boede sammen med sin mand i et hus i det centrale Sæby. Anmeldelsen blev foretaget af en person på adressen, og hele dagen har uniformerede politifolk, teknikere og retsmedicinere været til stede på adressen Strandgade i Sæby. Sidst på eftermiddagen betragter Nordjyllands Politi stadig dødsfaldet som mistænkeligt, men kan derudover ikke sige meget om sagen. - Vi har en del efterforskningsarbejde foran os endnu, før vi har hele hændelsesforløbet fuldt belyst. Vi skal for eksempel foretage yderligere afhøringer, have svar på en række af vores tekniske undersøgelser, og der skal foretages retsmedicinske undersøgelser, siger vicepolitiinspektør ved Nordjyllands Politi, Anders Uhrskov, i en pressemeddelelse. De pårørende til kvinden er underrettet.